ΓΡΑΠΤΗ ΕΡΩΤΗΣΗ E-0815/03

υποβολή: Alexander de Roo (Verts/ALE) προς την Επιτροπή

(17 Μαρτίου 2003)

Θέμα: Πλημμελής εφαρμογή της οδηγίας περί οικοτόπων στην Zeeland

Η επαρχία Zeeland ενδιαφέρεται έντονα για την κατασκευή ενός τερματικού μεταφόρτωσης εμπορευματοκιβωτίων (WCT Westerschelde Container Terminal) για θαλάσσιες και χερσαίες μεταφορές στην περιοχή των λιμένων Vlissingen-Oost. Προκειμένου να πραγματοποιηθεί η κατασκευή αυτού του τερματικού σταθμού, η ανάδοχη εταιρία Zeeland Seaports έχει ανάγκη από 20 εκατομμύρια κυβικά μέτρα άμμου η οποία θα προέλθει από τη Βόρεια Θάλασσα. Για το θέμα αυτό το Υπουργείο Μεταφοράς και Ύδατος έχει ξεκινήσει τη σύνταξη έκθεσης για τις επιπτώσεις στο περιβάλλον.

Στις 21 Φεβρουαρίου 2003 το Συμβούλιο του Κράτους έκρινε ότι τα σχέδια του WCT έρχονται σε αντίθεση με την οδηγία περί οικοτόπων επειδή, σύμφωνα με τον έλεγχο που έγινε από τις νομαρχίες για τις περιοχές της επαρχίας, 141,72 εκτάρια φυσικού περιβάλλοντος (που προορίζονταν για οικολογική ανάπτυξη) μετατράπηκαν σε ζώνες θαλάσσιων λιμένων.

Η συγκεκριμένη πολιτική απόφαση έχει ληφθεί αδίκως, λαμβάνονταςπόψη ότι η χρήση γεωργικών εδαφών για τη φυσική αποκατάσταση, η οποία θεωρείται αναγκαία μετά την κατασκευή του WCT, έρχεται σε αντίφαση με την αποκατάσταση τωνγρών στοιχείων εκτός των φραγμάτων.

Η φυσική περιοχή στην οποία προβλέπεται να κατασκευαστεί ο WCT, μεταξύ αυτών και η ακτή με απολιθώματα De Kaloot, πρέπει να διατηρηθεί αφού η κατασκευή του WCT έρχεται σε αντίθεση με το άρθρο 6, τέταρτη παράγραφος, της οδηγίας περί οικοτόπων.

Το Συμβούλιο του Κράτους έχει αναβάλει προσωρινά την κατασκευή του WCT.

Συμμερίζεται η Ευρωπαϊκή Επιτροπή την άποψη ότι, σχετικά με τις διεργασίες επί του εδάφους, όλες οι παράλληλες δραστηριότητες (Μελέτη Περιβαλλοντικών Επιπτώσεων και αιτήσεις αδειών για την απόκτηση άμμου της WCT) πρέπει να παγώσουν και να ανασταλούν·

Προτίθεται η Ευρωπαϊκή Επιτροπή να προβεί σε βήματα για την πρόληψη των ενδεχομένων παραβιάσεων της οδηγίας περί οικοτόπων·

Σκοπεύει η Ευρωπαϊκή Επιτροπή να εξετάσει προσεκτικά τα προβλεπόμενα μέτρα για την αποκατάσταση της φύσης και, συγκεκριμένα, αυτό της αντικατάστασης τηςγρής φύσης με ξηρή φύση·

Απάντηση της κας Wallstrm εξ ονόματος της Επιτροπής

(5 Μαΐου 2003)

Η Επιτροπή έγινε αποδέκτης δύο καταγγελιών σχετικά με την κατασκευή του τερματικού σταθμού εμπορευματοκιβωτίων στο Westerschelde, κοντά στο Vlissingen. Οι καταγγελίες σχετικά με τη συμβατότητα της προτεινόμενης κατασκευής τερματικού σταθμού εμπορευματοκιβωτίων με τις Οδηγίες για την προστασία της φύσεως: Οδηγία 79/409/ΕΟΚ του Συμβουλίου της 2ας Απριλίου 1979 περί της διατηρήσεως των αγρίων πτηνών(1) (Οδηγία για τα Πτηνά) και Οδηγία 92/43/ΕΟΚ του Συμβουλίου της 21ης Μαΐου 1992 περί της διατηρήσεως των φυσικών οικοτόπων (ενδιαιτημάτων) καθώς και της άγριας πανίδας και χλωρίδας(2) (Οδηγία για τα ενδιαιτήματα).

Η περιοχή του Westerschelde έχει χαρακτηρισθεί από τις Κάτω Χώρες ως Ζώνη Ειδικής Προστασίας (ΖΕΠ) βάσει της Οδηγίας για τα πτηνά και έχει προκριθεί ως προτεινόμενος Τόπος Κοινοτικής Σημασίας (πΤΚΣ) στο πλαίσιο της Οδηγίας για τα ενδιαιτήματα.

Η Επιτροπή εξετάζει τις καταγγελίες, οι οποίες, εν προκειμένω, φαίνεται να εμπίπτουν στο πεδίο εφαρμογής των άρθρων 6 παράγραφος 3 και 6 παράγραφος 4 της Οδηγίας για τα ενδιαιτήματα. Σύμφωνα με το άρθρο 6 παράγραφος 3, κάθε σχέδιο που ενδέχεται να επηρεάζει σημαντικά τον τόπο, πρέπει να εκτιμάται δεόντως, ως προς τις επιπτώσεις του σε αυτόν. Εάν, παρά τα αρνητικά συμπεράσματα όσον αφορά τις επιπτώσεις στον τόπο και ελλείψει εναλλακτικών λύσεων, ένα σχέδιο πρέπει να πραγματοποιηθεί για άλλους, επιτακτικούς λόγους σημαντικού δημοσίου συμφέροντος, πρέπει να ληφθούν κατάλληλα αντισταθμιστικά μέτρα σύμφωνα με το άρθρο 6 παράγραφος 4. Η Επιτροπή λαμβάνει τα μέτρα που είναι αναγκαία για τη συμμόρφωση με τις διατάξεις αμφοτέρων των Οδηγιών.

Η Επιτροπή γνωρίζει τη σχετική απόφαση του ολλανδικού Συμβουλίου Επικρατείας (Raad van State) της 21ης Φεβρουαρίου 2003. Ωστόσο, η Επιτροπή δεν είναι επί του παρόντος σε θέση να σχολιάσει τις συνέπειες της απόφασης αυτής στις παράλληλες δραστηριότητες στις οποίες αναφέρεται το Αξιότιμο Μέλος του Κοινοβουλίου.

(1) ΕΕ L 103 της 25.4.1979.

(2) ΕΕ L 206 της 22.7.1992.